(ສພຊ) ພິທີມອບ-ຮັບໜ້າທີ່ລະຫວ່າງຄະນະປະຈຳສະພາແຫ່ງຊາດ (ຄປຈ.ສພຊ) ຊຸດທີ VIII ແລະ ຊຸດທີ IX ໄດ້ຈັດຂຶ້ນໃນວັນທີ 2 ເມສາ 2021 ທີ່ໂຮງແຮມລາວພລາຊາ ນະຄອນຫລວງວຽງຈັນ ນຳໂດຍຄະນະຊຸດທີ VIII ໂດຍທ່ານ ນາງ ປານີ ຢາທໍ່ຕູ້ ປະທານ ສພຊ ຊຸດທີ VIII ແລະ ນຳຄະນະຊຸດທີ IX ໂດຍທ່ານ ໄຊສົມພອນ ພົມວິຫານ ປະທານ ສພຊ ຊຸດທີ IX; ມີບັນດາທ່ານຮອງປະທານ ສພຊ, ຄະນະປະຈຳຂອງທັງສອງຊຸດ ແລະ ພາກສ່ວນກ່ຽວຂ້ອງເຂົ້າຮ່ວມ.
ໃນພິທີ, ຕາງໜ້າໃຫ້ ຄປຈ.ສພຊ ຊຸດທີ VIII ໂດຍທ່ານ ນາງ ສີໃສ ລືເດດມູນສອນ ຮອງປະທານ ສພຊ ຊຸດທີ VIII ໄດ້ຜ່ານບົດລາຍງານການເຄື່ອນໄຫວຂອງ ຄປຈ.ສພຊ ຊຸດທີ VIII ໂດຍສັງເຂບ ເປັນຕົ້ນແມ່ນແຈ້ງໃຫ້ຊາບກ່ຽວກັບໂຄງປະກອບກົງຈັກ ແລະ ບຸກຄະລາກອນຂອງ ສພຊ, ໂຄງປະກອບກົງຈັກການຈັດຕັ້ງພາຍໃນອົງຄະນະພັກ ສພຊ, ການຈັດຕັ້ງປະຕິບັດພາລະບົດບາດຂອງ ສພຊ ຕາມ 3 ພາລະບົດບາດທີ່ໄດ້ກຳນົດໄວ້ໃນກົດໝາຍ, ວຽກງານສ້າງຄວາມເຂັ້ມແຂງໃຫ້ແກ່ ສພຊ, ການສ້າງພື້ນຖານໂຄງລ່າງຂອງ ສພຊ ແລະ ວຽກງານປິ່ນອ້ອມ ເຊິ່ງໄດ້ຍົກໃຫ້ເຫັນຜົນສຳເລັດຫລາຍດ້ານອັນພົ້ນເດັ່ນທີ່ສາມາດຈັດຕັ້ງປະຕິບັດໄດ້ໃນຕະຫລອດໄລຍະ 5 ປີຜ່ານມາ. ພ້ອມນັ້ນ, ບັນດາທ່ານປະທານ-ຮອງປະທານ ສພຊ ຊຸດທີ VIII ກໍໄດ້ມີຄຳເຫັນ ແລະ ແຈ້ງໃຫ້ຊາບກ່ຽວກັບບາງວຽກງານທີ່ຍັງບໍ່ທັນປະຕິບັດສຳເລັດ ແລະ ຍັງເປັນຂໍ້ຄົງຄ້າງບາງດ້ານເຊັ່ນ: ໂຄງການກໍ່ສ້າງອາຄານສະພາແຫ່ງຊາດຫລັງໃໝ່, ການປັບປຸງສັບຊ້ອນກົງຈັກ-ບຸກຄະລາກອນຂອງ ສພຊ ຈຳນວນໜຶ່ງ ແລະ ອື່ນໆ, ຕໍ່ກັບບັນຫາດັ່ງກ່າວ ທັງສອງຝ່າຍກໍໄດ້ມີການປຶກສາຫາລືເພື່ອຊອກຫາທາງແກ້ໄຂ ສົນທະນາແລກປ່ຽນເຊິ່ງກັນແລະກັນ ຢ່າງກົງໄປກົງມາ.
ຈາກນັ້ນ, ທັງສອງຝ່າຍກໍໄດ້ລົງນາມມອບ-ຮັບໜ້າທີ່ຢ່າງເປັນທາງການ ໂດຍການລົງນາມຂອງທ່ານ ນາງ ປານີ ຢາທໍ່ຕູ້ ປະທານ ສພຊ ຊຸດທີ VIII ແລະ ທ່ານ ໄຊສົມພອນ ພົມວິຫານ ປະທານ ສພຊ ຊຸດທີ IX.
ແຫຼ່ງຂ່າວທີ່ມາ: ສະພາແຫ່ງຊາດ